Маадыр-оол Бартыштаановичиниӊ чогаалдары чечен чугаа жанрында хөйү-биле бижиттинген. Ооӊ чечен чугаалары амгы үеде көргүзүп турары-биле онзагай. Оларда үениӊ чидиг айтырыгларын хөйү-биле көдүрүп, чогаалдарныӊ эстетиктиг утказын тыва улустуӊ аас чогаалдарындан алган. «Амгы шагныӊ прозазыныӊ сюжеттери, маадырлары чежемейниӊ-даа чаа болза, чуруушкуннуӊ аргалары кандыг-даа хөй янзы, сайзырыӊгай апарган болза, ооӊ эстетиктиг укталган дөстери дуу үженги чылдарныӊ прозазыныӊ, оон ыӊайлаарга, улустуӊ мифтеринде, тоолдарында, уран чугааларында чыдып турар» деп, чогаал шинчилекчизи Антон Калзаӊныӊ демдеглээнинге кижи каттышпас арга чок. Чогаал кандыг-даа үеде бижиттинген болза, ооӊ ук-дөзү чоннуӊ чечен-мерген, бедик идейлиг чогаалдарындан ужукталган болур.